钦定古今图书集成/历象汇编/乾象典/第030卷 > 荆川稗编 > 《僧德孺日月周天论》
## 钦定古今图书集成/历象汇编/乾象典/第030卷 > 荆川稗编 > 《僧德孺日月周天论》

天地者，阴阳之气也。日月，阴阳之精，而放乎天地以
行者也。日，阳道也，君子之象也。其卦《离》，《离》为火，火从
日也，故日出而火事作，日中而火盛，日入而火事息
焉。火，阳属也，然火为水妃，反属乎阴。盖《离》之为卦，一
阴居中而正位，是阳须阴以成者也。“观夫日中之景，
如鸡如乌”者，鸡，酉物也。酉，西方也；四时“为秋，五行为
金。”西，阴方也。秋，商吕也。金，杀气也。乌之色黔，黔为黑，
黑之质为阴，阴死气也。故火之为用，为熯，为焚，为烹
煎，为饪熟，无或萌生之道焉。惟无生也，属阴明矣。然
火之毁物，烬馀归土，土能生物，生生不穷，是阴极而
反乎阳也。故《离》日之火为阳也亦明，然非假乎阴，不
能自成也。月，阴道也，小人之道也。其卦《坎》。《坎》为水，水
从月也。故月出而海潮生，月正而海潮平，月没而海
潮汐矣。水，阴属也，然水能胜火，反属乎阳。盖《坎》之为
卦，一阳居中以正位，是二阴以从阳者也。观夫月中
之景，如兔如蟾者，蟾兔卯物也，卯东方也，四时为春，
五行为木。东阳方也。春角律也，木仁德也。兔非耦生，
非耦则奇。奇，阳数也。兔蟾之色白，白之质为阳。阳，生
气也。故水之用为润、为滋、为膏泽，为涵濡，无或非生
之道焉。惟能生也，属阳明矣。然水之沈物液以成木，
木能生火，火烬无馀，是阳亢而反属乎阴也。故坎月
之水为阴也，亦明然不藉乎阳，无以资生也。盖阴阳
也，日月也，体相生也，用相须也。苟乖戾焉，则阳为瘝
阳，阴为“痴阴，二气弗交，日月岁时之功弗成，天地生
成之道废。昊日之行也，晷舒以迟，轨循三道，日躔一
度，匝三百六十五度四分度之一，盈三百有六旬有
六日之期，以一岁乃一周天，以分至而定四时。”分也
者，阴阳二气之中也；至也者，阴阳二气之复也。时之
为言，实也，序也、候也。实则不虚也，序则不悖也，候而
有征也。故由日而旬、旬而月、月而晦、晦而岁，岁功共
成，君子之道备矣。月之行也，晷数以疾，辀汰九道，日
逾十二度有奇，仅三十日而匝。心危毕张之纮，必一
月而一周天。以弦望而纪三旬。弦也者，日月二景之
中也；望也者，日月二景之会也。旬之为言宣也，溥也
始也，宣荡日之阳也，溥历乎九逵也。日终于十而始
于一也。故由日而旬，旬而月，月而岁，岁功其成，小人
之道饬矣。日之以分至而定四时也，子为十二辰之
首，故月至子而一阳生。日南至南至者，少阳发轫南
陆，晷驯于长，按辔安行，税驾于北陆也。阳之生也，孳
基于子，纽诱于丑，引申于寅，冒茂于卯，至卯而春始
分。分者阳德正中，中而壮，壮而大，大而振，迅于辰，盛
𫘝于巳，至巳而阳老矣，酝而成暑，卦为纯干，阳之极
也，物极必反矣。午为十二辰之中也，日中必昃，故月
至午而一阴生。“日北至北至”者，少阴发轫北陆，晷短
以疾，倍道兼行，税驾于南陆也。阴之生也，咢吐于午，
昧暧于未，凭陈于申，宿留于酉，而秋始分。分者，阴德
方中，中亦大，大而郁勃于戌，凝阂于亥，至亥而阴老
矣。结而为寒，卦为重坤，阴之极也。一阳复生，君子之
道长矣。斯则日驭一岁，周天之行也。月之弦望之纪，
三旬也。朔为一月之首，故月建朔而朏于东。月南至
南至者，太阴遇少阳之未光，发轫南陆，渐得阳辉，益
而轮满，税驾于北陆也。月之耀也。缩朒于朔，生明于
三八日而上弦，弦则日泊，月光交半矣。弦而半，半而
增，日耿月华，辐轮浸广，十有四日为几几望也。日月
相望，光合轮圆，阳资阴满之极也，满招损矣。望为一
月之中也，月盈则亏，故光西垂，月北至。北至者少阴
失太阳之秒。光发轫，北陆渐远，阳辉偏刓而缺，税驾
于南陆也。朏盛将倾，生魄于三八日而下弦。弦则日
背月光去半矣。弦而半，半而损，日月背驰，轮辐奇袤，
至二十有九为晦。晦，灰颓也。阳烬而残，阴老而羸，阴
失阳助之极也。极亦久矣。朓生于西，小人之道消矣。
斯则月毂一月一周，天之行也。请详论之。日之经于
天也，犹织者之有经焉。盖日以二十八宿，三百六十
五“度四分度之一，媲三百六旬六日之算，十有二月
之纪”，循三道中轨，布为一岁周天之大经。既经矣，未
有不须纬以成者也。故月之纬乎天，犹织者之纬焉盖月以朓朏弦望之程，历心危毕张之次。三旬三十
日，小大之策，曲折十二周天之纬以纬日，抒一岁周
天之经，共成报岁之功。譬之织者之运梭纬经，“积丝
而忽而分，而寸，而尺而丈，幅𢄙缜致，以成一机之功
者焉。亦犹君子布政于上，小人用命于下，以叶济一
代隆平之治也。然日驾迟驱，岁天一周，四时行焉”，体
君之道，逸而为尊者也。“月驭捷驰，月旬三始，十有二
周，以佐时成岁”，体臣之道，劳而处卑者也。虽日月以
三旬一周，天之象焉。夫“朔之朒，日之冬至之候也；上
弦而分中，春分之候也；望而魄，日之夏至之候也；下
弦而分中，秋分之候也。彼春之分也，日在卯”，卯，茂也。
四阳用壮，百物畅茂。人徒见其品汇繁芜，枝干疏达，
殊不知物壮则老，而成熟陨获之渐随之。是阳壮之
时，阴已用事，故不待午而始生，特至午而发露之耳，
亦犹君子之措百为，小人日用其中而不知也。彼秋
之分也，月在酉，酉敛也。四时用伤，百物揪敛，人徒见
其叶荄黄落，条枝槎枿，殊不知去故就新，而勾萌甲
拆之渐随之。是则强阴之时，阳已停毒，故不待子而
始生，特至子而奋迅之耳。亦犹小人决昧于外，君子
运筹于中也。吾故曰：“阴阳也，日月也，不可须”臾离也，
可离君子小人朋党之论兴也。